CELEX: 52022PC0202
Language: da
Date: 2022-04-29
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Komitéen for Havnestatskontrol under Parisaftalememorandummet om havnestatskontrol vedrørende Den Russiske Føderations medlemskab af organisationen

EUROPA-KOMMISSIONEN
            Bruxelles, den 29.4.2022
            COM(2022) 202 final
            2022/0144(NLE)
            
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Komitéen for Havnestatskontrol under Parisaftalememorandummet om havnestatskontrol vedrørende Den Russiske Føderations medlemskab af organisationen 
            
               
         
         
            
               BEGRUNDELSE
            
            
               1.Baggrund for forslaget
            
            
               EU's ordning for havnestatskontrol er fastsat i direktiv 2009/16/EF (som ændret). Havnestatskontrol i Unionen er baseret på den struktur, der er fastlagt ved Parisaftalememorandummet om havnestatskontrol (Paris MOU), som har eksisteret siden 1982. Direktiv 2009/16/EF (som ændret) indeholder procedurer og instrumenter i relation til Paris MOU. Alle EU's maritime medlemsstater samt Canada, Island, Norge, Den Russiske Føderation og Det Forenede Kongerige er part i Paris MOU. Den Europæiske Union er ikke part i Paris MOU.
            
            
               For at EU's ordning for havnestatskontrol kan fungere, skal der hvert år træffes en række beslutninger inden for rammerne af Paris MOU. Disse beslutninger træffes ved konsensus på et årligt møde i Komitéen for Havnestatskontrol, som mødes hvert år i maj. I henhold til direktiv 2009/16/EF bliver beslutninger, som træffes af den relevante kompetente instans under Paris MOU, bindende for EU's medlemsstater.
            
            
               I henhold til artikel 218, stk. 9, i traktaten om Den Europæiske Unions funktionsmåde skal Rådet på forslag af Kommissionen vedtage en afgørelse om fastlæggelse af den holdning, der skal indtages på Unionens vegne i internationale organisationer såsom Paris MOU, når de skal vedtage retsakter, der har retsvirkninger.
            
            
               Efter Den Russiske Føderations invasion af Ukraine modtog Paris MOU's sekretariat den 14. marts 2022 et brev fra den ukrainske minister for infrastruktur, Oleksandr Kubrakov. I brevet anmodes Paris MOU om i) ikke unødvendigt at tilbageholde skibe, der fører ukrainsk flag, efter havnestatskontrolinspektioner, ii) at udelukke Den Russiske Føderation fra Paris MOU og iii) ikke at anerkende certifikater, der er udstedt på vegne af Den Russiske Føderations søfartsmyndighed. 
            
            
               Vedrørende den første anmodning om ikke unødvendigt at tilbageholde ukrainske fartøjer udstedte Paris MOU den 2. marts 2022 PSCircular 101 (vejledning om hjemsendelse af søfarende på grund af situationen i Ukraine), hvori dette spørgsmål behandles. I PSCircular 101 oplyses medlemmernes myndigheder om, at der er behov for fleksibilitet under de nuværende omstændigheder, herunder med hensyn til hjemsendelse af søfarende, konventionen om søfarendes arbejdsforhold af 2006, beviser udstedt i henhold til den internationale konvention om uddannelse af søfarende, om sønæring og om vagthold af 1978 og lægeattester. Om nødvendigt kan Paris MOU overveje yderligere tilpasninger af PSCircular 101, hvis situationen udvikler sig. 
            
            
               Vedrørende anmodningen vedrørende Den Russiske Føderations medlemskab af Paris MOU skal det bemærkes, at Den Russiske Føderation er blevet udelukket fra adgang til og brug af THETIS (havnestatskontrollens værktøj til udvælgelse af skibe til inspektion og inspektionsdatabase), jf. artikel 24 i direktiv 2009/16/EF. Det betyder, at Den Russiske Føderations deltagelse i Paris MOU allerede er stærkt begrænset, og uden adgang til denne database kan Den Russiske Føderation ikke effektivt opfylde sine forpligtelser i henhold til Paris MOU eller bidrage til Paris MOU's arbejde.
            
            
               Selv om der er almindelig enighed blandt EU's medlemsstater om, at der bør træffes foranstaltninger over for Den Russiske Føderation, indeholder hverken memorandummet eller de politiske retningslinjer nogen procedure eller mekanisme, hvormed medlemmer kan udelukkes fra Paris MOU. Når der ses bort fra udelukkelse, har de medlemmer, der har givet udtryk for deres holdning, tilkendegivet, at de foretrækker en suspension af medlemskabet indtil videre. Selv om den umiddelbare retsvirkning ville svare til en udelukkelse, er dette mindre permanent. En suspension ville muliggøre yderligere overvejelser om behovet for en fuldstændig udelukkelse fra Paris MOU, og den kan ophæves, hvis omstændighederne ændrer sig. Memorandummet indeholder imidlertid heller ingen bestemmelser om suspension af medlemskab. 
            
            
               Formanden for Paris MOU har foreslået at gennemføre en skriftlig procedure for at træffe afgørelse om suspension af Den Russiske Føderations medlemskab inden det årlige møde i Komitéen for Havnestatskontrol (PSCC55), som efter planen skal finde sted den 16-20. maj 2022. Dette følsomme spørgsmål vil således ikke overskygge PSCC55-mødet.
            
            
               2.Den holdning, der skal indtages på Unionens vegne
            
            
               I betragtning af situationens alvor er det hensigtsmæssigt at i) tilslutte sig fremgangsmåden i punkt 5 i dokument PSCC55/11.1 om ikke unødvendigt at tilbageholde skibe, der fører ukrainsk flag, efter havnestatskontrolinspektioner, ii) suspendere Den Russiske Føderations medlemskab af Paris MOU som reaktion på Ruslands uprovokerede og uberettigede invasion af Ukraine i overensstemmelse med artikel 62, stk. 3, i Wienerkonventionen om traktatretten og iii) tilslutte sig fremgangsmåden i punkt 7 i dokument PSCC55/11.1 vedrørende ophævelse af anerkendelse af myndighedscertifikater udstedt af Den Russiske Føderation.
            
            
               Vedlagte tekst er et forslag til Unionens holdning i henhold til artikel 218, stk. 9, i TEUF, som efterfølgende skal vedtages af Rådet. Dermed tilslutter Unionen sig den fremgangsmåde, der er fastlagt i Paris MOU-dokument PSCC55/11.1. Enkelthederne vedrørende Unionens holdning er knyttet til udkastet til Rådets afgørelse som bilag 1.
            
            
               Procedurerne, instrumenterne og aktiviteterne i Paris MOU bringes ved direktiv 2009/16/EF reelt ind under anvendelsesområdet for EU-retten. Paris MOU henhører derfor under Unionens eksterne enekompetence i henhold til artikel 3, stk. 2, sidste del, i TEUF.
            
            
               3.Retsgrundlag
            
            
               Denne afgørelse er baseret på traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9, hvori det fastsættes, at Rådet på forslag af Kommissionen skal vedtage en afgørelse om den holdning, der indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger. Dette gælder for den holdning, der skal indtages af medlemsstaterne, idet de handler i fællesskab i Unionens interesse, inden for rammerne af Paris MOU.
            
            
               Europa-Parlamentets og Rådets direktiv 2009/16/EF af 23. april 2009 om havnestatskontrol (som ændret) er retsgrundlaget for de principper, som medlemsstaterne skal overholde inden for rammerne af Komitéen for Havnestatskontrol under Paris MOU.
            
            
               Retsakter, der vedtages inden for rammerne af Paris MOU, er retsakter, der har retsvirkninger. De påtænkte retsakter har retsvirkninger, da de vil kunne få afgørende indflydelse på Unionens lovgivning, nærmere bestemt direktiv 2009/16/EF. Dette skyldes, at procedurerne, instrumenterne og aktiviteterne i Paris MOU ved direktiv 2009/16/EF reelt bringes ind under anvendelsesområdet for EU-retten. Desuden har suspensionen af Den Russiske Føderations medlemskab af Paris MOU en organisatorisk karakter, hvilket påvirker den måde, hvorpå beslutninger træffes inden for rammerne af Paris MOU.
            
            
               De påtænkte retsakter supplerer eller ændrer ikke den institutionelle ramme for overenskomsten. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
         
         
            
               2022/0144 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Komitéen for Havnestatskontrol under Parisaftalememorandummet om havnestatskontrol vedrørende Den Russiske Føderations medlemskab af organisationen 
               
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde (TEUF), særlig artikel 100, stk. 2, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Parisaftalememorandummet om havnestatskontrol ("Paris MOU") blev undertegnet den 26. januar 1982 i Paris og trådte i kraft den 1. juli 1982. Paris MOU har 27 søfartsmyndigheder som medlemmer (Belgien, Bulgarien, Canada, Cypern, Danmark, Den Russiske Føderation, Det Forenede Kongerige, Estland, Finland, Frankrig, Grækenland, Irland, Irland, Italien, Kroatien, Letland, Litauen, Malta, Nederlandene, Norge, Polen, Portugal, Rumænien, Slovenien, Spanien, Sverige og Tyskland). Den Europæiske Union er ikke part i Paris MOU. 
            
            
               (2)I Europa-Parlamentets og Rådets direktiv 2009/16/EF
                  1
                fastsættes Unionens retsregler for havnestatskontrol, hvorved den tidligere EU-lovgivning, der havde været i kraft på dette område siden 1995, omformuleres og styrkes. Unionens retsregler er baseret på Paris MOU. 
            
            
               (3)For EU-medlemsstaternes vedkommende bringes procedurerne, instrumenterne og aktiviteterne i Paris MOU ved direktiv 2009/16/EF reelt ind under anvendelsesområdet for EU-retten. I henhold til nævnte direktiv bliver visse beslutninger, som træffes af den relevante kompetente instans under Paris MOU, bindende for EU-medlemsstaterne.
            
            
               (4)Den holdning, der skal indtages på Unionens vegne i Paris MOU, bør fastlægges, da de påtænkte retsakter vil kunne få afgørende indflydelse på EU-lovgivningen, nærmere bestemt direktiv 2009/16/EF. I henhold til artikel 218, stk. 9, i TEUF skal Rådet på forslag af Kommissionen vedtage en afgørelse om fastlæggelse af den holdning, der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger.
            
            
               (5)I sine konklusioner af 24. februar 2022 fordømte Det Europæiske Råd på det kraftigste Den Russiske Føderations uprovokerede og uberettigede militære aggression mod Ukraine. På mødet den 24.-25. marts 2022 fastslog Det Europæiske Råd, at Ruslands angrebskrig mod Ukraine groft overtræder folkeretten, og gentog kravet om, at Rusland omgående skal standse sin militære aggression på Ukraines område.
            
            
               (6)I forbindelse med Den Russiske Føderations invasion af Ukraine modtog Paris MOU's sekretariat den 14. marts 2022 et brev fra den ukrainske minister for infrastruktur. I brevet anmodes Paris MOU om efter havnestatskontrolinspektioner ikke unødvendigt at tilbageholde fartøjer, der fører ukrainsk flag, at udelukke Den Russiske Føderation fra Paris MOU og ikke at anerkende certifikater, der er udstedt på vegne af Den Russiske Føderations søfartsmyndighed.
            
            
               (7)Vedrørende den første anmodning om ikke unødvendigt at tilbageholde ukrainske fartøjer udstedte Paris MOU den 2. marts 2022 PSCircular 101 (vejledning om hjemsendelse af søfarende på grund af situationen i Ukraine), hvori dette spørgsmål behandles. I PSCircular 101 oplyses medlemmernes myndigheder om, at der er behov for fleksibilitet under de nuværende omstændigheder, herunder med hensyn til hjemsendelse af søfarende, konventionen om søfarendes arbejdsforhold af 2006, beviser udstedt i henhold til den internationale konvention om uddannelse af søfarende, om sønæring og om vagthold af 1978 og lægeattester. Om nødvendigt kan Paris MOU overveje yderligere tilpasninger af PSCircular 101, hvis situationen udvikler sig. Denne holdning bør meddeles de ukrainske myndigheder.
            
            
               (8)Vedrørende anmodningen om Den Russiske Føderations medlemskab skal det bemærkes, at Den Russiske Føderation er blevet udelukket fra adgang til og brug af THETIS (havnestatskontrollens værktøj til udvælgelse af skibe til inspektion og inspektionsdatabase), jf. artikel 24 i direktiv 2009/16/EF. Det betyder, at Den Russiske Føderations deltagelse i Paris MOU allerede er stærkt begrænset, og uden adgang til denne database kan Den Russiske Føderation ikke effektivt opfylde sine forpligtelser i henhold til Paris MOU.
            
            
               (9)Hverken memorandummet eller de politiske retningslinjer indeholder nogen procedure eller mekanisme, hvormed medlemmer kan udelukkes fra Paris MOU. En suspension af medlemskabet indtil videre er et alternativ til udelukkelse fra Paris MOU. Selv om den umiddelbare virkning ville svare til en udelukkelse, er dette mindre permanent. Memorandummet indeholder imidlertid heller ingen bestemmelser om suspension af medlemskab. En suspension muliggør yderligere overvejelser om behovet for fuldstændig udelukkelse fra Paris MOU, og den kan ophæves, hvis omstændighederne ændrer sig.
            
            
               (10)Den Europæiske Union står som global aktør i centrum for bestræbelserne i FN
                  2
                og andre multilaterale fora og processer for at drage Den Russiske Føderation til ansvar for dens uprovokerede og uberettigede invasion af Ukraine, rulle invasionen tilbage og sikre en tilbagevenden til fuld respekt for Ukraines suverænitet, uafhængighed og territoriale integritet inden for dets internationalt anerkendte grænser. Ruslands uprovokerede og uberettigede aggression mod Ukraine er en alvorlig overtrædelse af artikel 2, stk. 4, i FN-pagten, som forbyder trusler om eller brug af magt mod enhver stats territoriale integritet eller politiske uafhængighed. 
            
            
               (11)I lyset af ovenstående og i betragtning af situationens alvor og så længe Den Russiske Føderation ikke overholder principperne i FN-pagten og dens internationale forpligtelser, er det hensigtsmæssigt at suspendere Den Russiske Føderations medlemskab af Paris MOU i overensstemmelse med artikel 62, stk. 3, i Wienerkonventionen om traktatretten som reaktion på Ruslands uprovokerede og uberettigede invasion af Ukraine.
            
            
               (12)I forbindelse med den tredje anmodning om ikke at anerkende certifikater, der er udstedt af Den Russiske Føderations søfartsmyndighed, udstedes disse certifikater i overensstemmelse med de internationale konventioner, (og) Den Russiske Føderation forbliver medlem af Den Internationale Søfartsorganisation, og Paris MOU har ikke kompetence til ikke at anerkende sådanne certifikater. Denne holdning bør meddeles de ukrainske myndigheder.
            
         
         
            
               (13)Unionen er ikke kontraherende part i Paris MOU. Unionens holdning skal derfor udtrykkes af de EU-medlemsstater, der er medlemmer af Paris MOU, og som handler i fællesskab.
            
            
               (14)Det er derfor nødvendigt at bemyndige medlemsstaterne til at handle i overensstemmelse med den holdning, der skal indtages på Unionens vegne. 
            
            
               (15)Samarbejde med andre tredjelande, der er medlemmer af Paris MOU (Canada, Island, Norge og Det Forenede Kongerige) inden for Komitéen for Havnestatskontrol, er afgørende for at nå frem til en beslutning om at suspendere Den Russiske Føderations medlemskab af Paris MOU —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i Parisaftalememorandummet om havnestatskontrol ("Paris MOU") i forbindelse med Den Russiske Føderations medlemskab af Paris MOU, er fastlagt i bilag I til denne afgørelse.
            
            
               Artikel 2
            
            
               Den holdning, der er omhandlet i artikel 1, udtrykkes af de EU-medlemsstater, der er medlem af Paris MOU, og som handler i fællesskab.
            
            
               Artikel 3 
            
            
               Denne afgørelse er rettet til medlemsstaterne.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Europa-Parlamentets og Rådets direktiv 2009/16/EF af 23. april 2009 om havnestatskontrol (EUT L 131 af 28.5.2009, s. 57).
               
               
                  
                     (2)
                  
                        Se FN's Generalforsamlings resolution ES-11/1 med titlen "Aggression against Ukraine" på FN's Generalforsamlings 11. ekstraordinære samling den 2. marts 2022 og FN's Menneskerettighedsråds resolution 49/1 af marts 2022.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 29.4.2022
            COM(2022) 202 final
            
            BILAG
            til
            Forslag til RÅDETS AFGØRELSE
            om den holdning, der skal indtages på Den Europæiske Unions vegne i Komitéen for Havnestatskontrol under Parisaftalememorandummet om havnestatskontrol vedrørende Den Russiske Føderations medlemskab af organisationen 
            
               
         
         
            
               BILAG 
            
            
               I forbindelse med PSCC55 dokument PSCC55/11.1 
            
            
               Unionens holdning er som følger:
            
            
               (1)at tilslutte sig fremgangsmåden i punkt 5 i dokument PSCC55/11.1 vedrørende tilbageholdelse i Paris MOU-havne af fartøjer, der fører ukrainsk flag 
            
            
               (2)aktivt at støtte, at Den Russiske Føderation suspenderes fra Paris MOU efter dens uprovokerede og uberettigede militære aggression mod Ukraine
            
            
               (3)at bestræbe sig på at nå til enighed med andre medlemmer af Paris MOU end Den Russiske Føderation om at suspendere Den Russiske Føderations medlemskab af Paris MOU indtil videre
            
            
               (4)at tilslutte sig fremgangsmåden i punkt 7 i dokument PSCC55/11.1, når det drejer sig om ikke at anerkende myndighedscertifikater udstedt af Den Russiske Føderation.